Správa zo zahraničnej pracovnej cesty

1.	Účastník ZPC:
Titul, meno a priezvisko:	Ing. Jaroslav Holeček, PhD.
Pracovisko:			Akreditačná komisia (AK SR) 
Pracovné zaradenie:		Podpredseda
Znalosť jazykov:		nemčina, angličtina, ruština, portugalčina

2.	Zahraničná pracovná cesta:
Štát :				Veľká Británia
Mesto: 				Gloucester
Vykonaná v dňoch:		19.-21.10.2016
Účel cesty:			Účasť na Valnom zhromaždení ENQA (ENQA General Assembly 2016)
Spôsob financovania:		Pobytové a cestovné náklady hradí MŠVVaŠ SR (68AA)

3.	Rámcový program pobytu:
19. 10. 2016	Odchod  z Bratislavy autom na letisko Schwechat (Viedeň), letecky z Viedne cez Amsterdam do Bristolu, vlakom z Bristolu do Gloucestru.
20. - 21. 10. 2016		ENQA MEMBERS´ FORUM 2016 (viď priložený program)
21. 10. 2016	popoludní  odchod z Gloucestru vlakom do Bristolu, letecky z Bristolu cez Amsterdam do Viedne a  príchod do Bratislavy v nočných hodinách
4.	Stručný priebeh ZPC:
V dňoch 20. a 21. 10. 2016 som sa ako delegovaný  zástupca AK SR zúčastnil Valného zhromaždenia ENQA 2016 (VZ) (Európskej asociácie na zabezpečenie kvality v oblasti vysokoškolského vzdelávania) v Gloucestri, vo Veľkej Británii s týmto programom:  
20. 10. 2016 – pracovná časť
1.	Otvorenie
2.	Trendy v hodnotení kvality v krajinách Ázia - Pacifik
3.	Prvé skúsenosti ENQA z koordinovaných hodnotení podľa ESG 2015
4.	Plagátové stretnutie k výmene skúseností členov ENQA
5.	Prenosnosť dát o študentoch a digitalizácií VŠ vzdelávania – výzvy a možnosti 
na zabezpečenie kvality
6.	Ukončenie 1. dňa.

21. 10. 2016 – oficiálna časť
VZ členov ENQA (AK SR je len pridruženým členom, preto nemá hlasovacie právo) pokračovalo podľa programu:

1.	Otvorenie a schválenie programu
2.	Schválenie protokolu z členského zhromaždenia v Budapešti (Member´s forum ENQA 2016)
3.	Noví a novoakreditovaní členovia 2016
4.	Noví pridružení členovia 2016
5.	Predstavenie a voľba členov výboru ENQA
6.	Správa o činnosti ENQA za roky 2015 - 2016
7.	Plán činnosti ENQA na rok 2017
8.	Rozpočet ENQA na rok 2017 a schválenie členských príspevkov
9.	Rôzne
10.	Zhodnotenie a záver.
K bodom programu zo dňa 20. 10. 2016
K bodu 1
Program otvoril a prítomných privítal pán Douglas Blackstock, výkonný riaditeľ akreditačnej agentúry QAA, ktorá sídli v Gloucestri. Následne prítomných privítal prezident ENQA pán Padraig Walsh a otvoril rokovanie pracovnej časti VZ.
K bodu 2
Pani Zita Mohd Fahmi, špecialistka zo združenia akreditačných komisií ASEAN (Ázia-Pacifik) prezentovala pokrok v rozvoji regionálneho vzdelávania a merania kvality v krajinách ASEAN (Toto združenie spája 10 krajín). Abstrakt jej prezentácie sa nachádza na internetovej stránke www.enqa.eu.
K bodu 3
Po prestávke sa konala panelová diskusia k prvým skúsenostiam z koordinovaných hodnotení akreditačných komisií členov ENQA podľa novej metodiky ESG 2015 (nové Štandardy a usmernenia na zabezpečovanie kvality v Európskom priestore vysokoškolského vzdelávania).
Hodnotenie akreditačných agentúr (AA) realizuje komisia menovaná výborom ENQA. Experti komisie musia byť voči hodnotenej agentúre nezávislí.
Základnými krokmi pri hodnotení agentúry sú:
a)	Samohodnotenie AA
b)	Externé hodnotenie spravidla zahŕňajúce návštevu AA
c)	Správa vychádzajúca z externého hodnotenia
d)	Priebežné hodnotenie  (každé 2 roky).
V paneli vystúpili pani Fiona Crozierz QQA z Veľkej Británie, ktorá viedla hodnotiacu komisiu pre agentúru ACPUA v Španielsku, Anette Dorge, výkonná riaditeľka AI z Dánska, Karin  Järplid Linde z UKÄ zo Švédska, ktorá viedla hodnotiacu komisiu pre agentúru SI v Dánsku; Antonio Serrano, riaditeľ ACPUA zo Španielska a Aurelija Valeikiene SKVC z Lotyšska, ktorá viedla hodnotiacu komisiu pre agentúru ECCE v Nemecku.
V diskusii všetci účastníci komentovali proces hodnotenia podľa nových kritérií ako náročný, evolučný (nie revolučný), no veľmi potrebný.
Smernica ENQA pre hodnotenie AA sa nachádza na Sekretariáte AK SR ako súčasť tejto správy.
K bodu 4
Popoludní sa konala výmena praktických skúseností 10 akreditačných agentúr. Každý účastník VZ si mohol vybrať tri plagátové prezentácie v trvaní 20 minút. Z ponúkaných možností som zvolil účasť na prezentácii:
•	Anne Martens z akreditačnej komisie NVAO z Holandska, ktorá prezentovala prepojenie verejnej AA so súkromnými agentúrami v Holandsku. Základom spolupráce je uznávanie výsledkov akreditácie súkromných agentúr verejnou AA. Predpokladom je absolvovanie školenia sekretárov (tajomníkov) súkromných agentúr vo verejnej  AA NVAO a akceptácia procesov, ktoré uznáva NVAO pri akreditáciách.
•	Tamary Sanikidze z AA Gruzínska (NCEQE), ktorá prezentovala skúsenosti z akreditácie  medzinárodných študijných programov v anglickom jazyku za účasti zahraničných hodnotiteľov. Takýmto spôsobom chce NCEQE zlepšiť činnosť AA a priblížiť sa pravidlám ENQA s cieľom stať sa v budúcnosti členom ENQA.
•	nórskej akreditačnej agentúry NOKUT, ktorá predstavila metódu akreditácie nových študijných programov, zameranú na študentov a ich úspešné štúdium. Celý proces sa skladá z 8 prvkov, orientovaných na vstupné napožiadavky na študenta, ktorý vstupuje do štúdia, ďalej na požadované výsledky po absolvovaní štúdia, na obsah štúdia, požiadavky na učiteľov, požiadavky zo strany zamestnávateľov a trhu práce na študijný program, na podmienky pre výučbu a na dizajn programu. 

K bodu 5  
Pán Herman de Leeuw, sekretár (tajomník) združenia Groningskej deklarácie (Groningen Declaration Network - GDN) prezentoval združenie a vyzval ENQA k možnej spolupráci na formovaní a využívaní údajov, ktoré zbiera GDN o študentoch počas ich vysokoškolského a celoživotného vzdelávania. 
K bodu 6
Pani Fiona Crozier z usporiadajúcej QAA ukončila prvý pracovný deň.
K bodom programu oficiálnej časti VZ zo dňa 21.10.2016
K bodu 1
VZ otvoril a program predstavil prezident ENQA pán Padraig Walsh. Program bol schválený.
K bodu 2
Protokol zhromaždenia členov v Budapešti bol schválený.
K bodu 3
Za nového člena ENQA bola schválená agentúra ACPUA zo Španielska. Znovuobnovené bolo členstvo dánskej akreditačnej inštitúcii AI a švajčiarskej akreditačnej agentúre AAQ.

K bodu 4
Ako noví pridružení členovia boli schválení AVAP zo Španielska, DIPAE z Cypru a MusiQue z Belgicka.
K bodu 5
Za nového člena výboru bol zvolená pani Eva Ferreira Garcia zo Španielska.
K bodu 6
Prezident ENQA p. Walsh predniesol komentár k správe o činnosti ENQA za roky 2015-2016. ENQA má 48 členov z 26 krajín a 48 pridružených členov z 32 krajín (SR patrí k pridruženým krajinám). Správa bola písomne predložená, následne schválená a zverejnená na webovej stránke ENQA . Zároveň bola spolu so správou zo ZPC odovzdaná na Sekretariáte AK SR.
K bodu 7
Po pripomienkach bol schválený návrh plánu činností ENQA na rok 2017. Návrh je súčasťou tejto správy a nachádza sa na Sekretariáte AK SR.
K bodu 8
Po diskusii bol schválený rozpočet na rok 2017. Následne boli schválené i členské príspevky na rok 2017. Pre riadneho člena je členský príspevok 4 635€  a pre pridruženého člena 2 317€.
Návrh rozpočtu bol odovzdaný spolu so správou na Sekretariáte AK SR.
K bodu 9
V rôznom sa predstavila nórska agentúra NOKUT, ktorá bude 4.a 5.mája 2017 organizovať zhromaždenie členov (Member´s forum ) v Oslo.
K bodu 10
Prezident ENQA p Walsh ukončil zasadnutie VZ ENQA.

5.	Odporučenie z pracovnej cesty:
Na základe prezentovaných materiálov na VZ ENQA a diskusie v pléne navrhujem nasledujúce odporúčania pre MŠVVŠ SR a pre AK SR smerom ku kreovaniu nových pravidiel pre zapojenie AK SR do systému ENQA:
1)	Pri príprave novely zákona o VŠ, ktorého súčasťou majú byť aj nové pravidlá pre činnosť AK SR, neupriamovať pozornosť iba na splnenie prvej podmienky členstva v ENQA, t.j. nezávislosti AK SR, ale sústrediť sa aj na zavedenie nových pravidiel pre akreditáciu vysokých škôl, vyplývajúcich z postupu ESG 2015, ktoré boli prijaté v 2015 v Jerevane a ktorých signatárom je aj SR (zverejnené na stránkach ENQA v 19 jazykoch).
2)	Pravidlá pre akreditáciu VŠ, zverejnené v postupe ESG 2015, sú smerované do štyroch veľmi dôležitých krokov:
a.	Vypracovanie vnútorného systému zabezpečenia kvality vysokej školy, zahŕňajúce v sebe strategické smerovanie VŠ (vedecká a výskumná inštitúcia, vzdelávacia inštitúcia) a systém zabezpečenia kvality, ktorý smeruje k dosiahnutiu kvality tak vo vedecko-výskumnej činnosti ako aj vo vzdelávacej činnosti.
b.	Samohodnotenie VŠ v realizácii vnútorného systému zabezpečenia kvality.
c.	Externé hodnotenie (akreditácia) VŠ v preverení realizácie systému zabezpečenia kvality priamo na VŠ a jej fakultách v skutočne realizovanej vedecko-výskumnej a vzdelávacej činnosti (nielen štúdium dokumentov, ale i niekoľkodňová návšteva VŠ a jej fakúlt).
d.	Písomné hodnotenie úrovne kvality vedy, výskumu a vzdelávania a návrh 
na riadenie VŠ.
e.	Schválenie hodnotenia (akreditácie) v orgánoch AK SR.
f.	Prijatie nápravných opatrení na zlepšenie kvality činnosti VŠ na základe hodnotenia a sledovania plnenia prijatých opatrení.
g.	Akreditácia študijných programov sa uskutočňuje oddelene od inštitucionálnej akreditácie VŠ.
3)	Až na základe takto zadefinovaného a sfunkčneného procesu akreditácie (časť z toho sa realizovala formálne už pri súčasnej akreditácii VŠ) je možné požiadať ENQA o členstvo. Po požiadaní ENQA začne niekoľkomesačné hodnotenie našej AK SR a navrhne jej prijatie/neprijatie za člena ENQA, ktoré musí schváliť VZ ENQA.
4)	K úspešnému naplneniu týchto krokov a cieľov navrhujem zo strany MŠVVŠ SR a AK SR urýchlene definovať:
a.	Pracovný tím, ktorý bude uvedený proces pripravovať.
b.	Vyškoliť minimálne 2 členov (z toho min.1 pracovníka Sekretariátu AK SR), ktorí absolvujú školenie ENQA , požiadať ENQA o delegovanie externého poradcu (napr. p. Achima Hofbacha z rakúskej AQ) a zabezpečiť zo strany MŠVVŠ SR v rozpočte AK SR alebo MŠVVŠ SR finančné krytie tejto externej poradenskej činnosti.

6.	Prehľad prinesenej dokumentácie
Materiály z VZ sa nachádzajú na Sekretariáte AK SR a na stránke www.enqa.eu .

V Bratislave,  25.10.2016	

Správu vypracoval: 	Jaroslav Holeček,				 podpredseda AK SR

Prílohy:
Príloha 1- Program VZ
Príloha 2 – Dokumenty z VZ ENQA 20. - 21. 10. 2016 v Gloucestri
Príloha 3 – Smernica ENQA pre hodnotenie agentúr
Príloha 4 – Zoznam účastníkov VZ ENQA 20. - 21. 10. 2016